Den nye by er er inspireret af en succesfuld Hollywood-film og skal baseres på kryptovaluta, vedvarende energi og økoturister.

Den verdensberømte rapper Akon vil skabe en futuristisk 'kryptocity' efter sit eget hoved.

Samfundet skal ligge i Senegal, hvor stjernen har fået tilladelse til at opføre byen, der skal have sin egen valuta og køre udelukkende på grøn energi.

Rappere er sjældent kendt for deres beskedenhed, og det nye samfund skal da også hedde Akon City, og selvfølgelig skal valutaen hedde AKoin.

Der har tidligere været forlydender om planerne, men nu har Senegals præsident, Macky Sall, stillet 2000 hektar til rådighed til formålet, og aftalen blev underskrevet mandag i denne uge. Byggeriet skal allerede være gået i gang og er planlagt til at vare ti år.

46-årige Akon, der egentlig hedder Alioume Badara Thiam, har senegalesiske rødder, men er født i St. Louis i USA og er blandt andet kendt for sange som 'Celebration', 'Come No' og ikke mindst storhittet 'Lonely'.

Et samfund på kryptovaluta

Akon City skulle oprindeligt have heddet Akon Crypto City, fordi den vil blive den første by, der udelukkende benytter sig af kryptovaluta, hvoraf den mest kendte er bitcoin.

Projektet bag har tidligere delt denne illustration af, hvordan den nye by kunne komme til at se ud. Foto: Akoin.io

Netop kryptovalutaen ligger Akon meget på sinde. Den er det vigtigste ved projektet, siger han. Hvis man besøger Akon City, veksler man bare sine dollar til AKoin, som med tiden gerne skulle blive en international valuta, håber han.

Byen kommer til at ligge i nærheden af både hovedstaden Dakar og dennes lufthavn, og den vil blive lanceret som en destination for økoturister.

Byens energi skal komme fra vedvarende kilder. Det bliver mest solenergi, siger bagmanden, der blandt mange andre ting også kører velgørenhedsprojektet Akon Lightning Africa, der skaffer strøm baseret på solenergi til fattige afrikanere i 18 lande.

Just finalized the agreement for AKON CITY in Senegal. Looking forward to hosting you there in the future pic.twitter.com/dsoYpmjnpf — AKON (@Akon) January 13, 2020

Og hvor skal pengene til det storstilede projekt så komme fra?

- Når jeg rejser, ser jeg så mange ting ske. Så mange, der behøver hjælp, og så meget, der skal løses. Og hvis du så har en milliard dollar i banken, samtidig med at alle disse mennesker lider og kæmper? Det er helt tosset. Det er spild af en milliard dollar, hvis de bare står der, siger Akon til ES Magazine.

Inspireret af superheltefilm

Meningen med den futuristiske by er, at den skal blive en slags virkelighedens 'Wakanda'.

Det er navnet på det fiktive, afrikanske land i superheltefilmen 'Black Panther', der have kæmpe succes for et par år siden, ikke mindst i Afrika. Det fiktive land er højt teknologisk udviklet og fremstilles i filmen som lidt af et paradis i en verden af kaos.

Inspirationen til Akon City er fantasilandet Wakanda, fra filmen 'Black Panther' fra 2018. Her er det hovedrolleindehaveren Chadwick Boseman Foto: Marvel Studios

Til Newsweek har Akon sagt, at hvis projektet bliver en succes i Senegal, skal ideen føres videre til alle andre lande i Afrika.

- Det kommer til at vare 50-100 år, og jeg kommer ikke til at se det færdiggjort, siger han.

Det er i det hele taget en mand med store ambitioner. Akon taler også om på et tidspunkt at stille op som kandidat til valget som amerikansk præsident, og her kan Facebooks Mark Zuckerberg blive hans vicepræsidentkandidat, lader han forstå.